**MEXT** ဟု အတိုကောက်သိကြသည့် **ပညာရေး၊ ယဉ်ကျေးမှု၊ အားကစား၊ သိပ္ပံနှင့် နည်းပညာဝန်ကြီးဌာန** (အင်္ဂလိပ်: Ministry of Education, Culture, Sports, Science and Technology; ဂျပန်: 文部科学省, *Monbu-kagaku-shō*) သည် ဂျပန်အစိုးရ၏ အုပ်ချုပ်ရေးဝန်ကြီးဌာန ဆယ့်တစ်ခုအနက် တစ်ခုအပါအဝင်ဖြစ်သည်။

နိုင်ငံတကာ အသိုက်အဝန်းတွင် ဂျပန်နိုင်ငံ၏ အရေးပါမှုအခြေအနေ တိုးတက်လာစေရန် ရည်ရွယ်သည်။ ဝန်ကြီးဌာနသည် ၎င်း၏ စီရင်ပိုင်ခွင့်ကို ကျင့်သုံးလျက်၊ လူနေမှုပတ်ဝန်းကျင်နှင့် ကလေးသူငယ် ကျန်းမာရေး၊ ကျားမ တန်းတူညီမျှမှု စသည့် အနာဂတ်ရည်မှန်းချက်များဆိုင်ရာ သုတေသနများအတွက် ရန်ပုံငွေများ ရှာဖွေထောက်ပံ့ရန် တာဝန်ယူရသည်။

သမိုင်းကြောင်း
--------------

ဂျပန်နိုင်ငံ၏ ပထမဆုံး ပညာရေးဝန်ကြီးဌာနကို မဲဂျိခေတ် (en) ၁၈၇၁ခုနှစ်တွင် စတင်တည်ထောင်သည်။ ၂၀၀၁ ခုနှစ် ဇန်နဝါရီလတွင် ယခင် ပညာရေး၊ သိပ္ပံ၊ အားကစားနှင့် ယဉ်ကျေးမှု ဝန်ကြီးဌာန (文部省, *Monbu-shō*) နှင့် သိပ္ပံနှင့် နည်းပညာအေဂျင်စီ (科学技術庁, *Kagaku-gijutsu-chō*) တို့ကို ပေါင်းစပ်၍ လက်ရှိ MEXT ကို ဖွဲ့စည်းသည်။

ဖွဲ့စည်းပုံ
-----------

ပညာရေး၊ ယဉ်ကျေးမှု၊ အားကစား၊ သိပ္ပံနှင့် နည်းပညာဝန်ကြီးဌာန၏ အကြီးအကဲမှာ ပညာရေး၊ ယဉ်ကျေးမှု၊ အားကစား၊ သိပ္ပံနှင့် နည်းပညာဝန်ကြီး ဖြစ်သည်။ ၎င်းအောက်တွင် အစိုးရဝန်ကြီးနှစ်ဦး၊ လွှတ်တော်ဒုတိယဝန်ကြီးနှစ်ဦး၊ စီမံအုပ်ချုပ်ရေး ဒုတိယဝန်ကြီးနှစ်ဦး၊ လက်ထောက်ဝန်ကြီးနှစ်ဦးတို့ကို ခန့်ထားသည်။ ဝန်ကြီးဌာနကို ၎င်းတို့အပြင် အောက်ပါအတိုင်း ဖွဲ့စည်းထားသည်။

### ဝန်ကြီးရုံး

ဝန်ကြီးဌာနတစ်ခုလုံးကို သက်ရောက်စေမည့် အထွေထွေမူဝါဒများ ညွှန်ကြားဆောင်ရွက်ရသည့် ဌာနဖြစ်သည်။ မူဝါဒများ စစ်ဆေးခြင်း၊ ဌာနများအကြား ချိတ်ဆက်ဆောင်ရွက်ခြင်း၊ ဝန်ကြီးဌာနတစ်ခုလုံး၏ လူ့စွမ်းအားအရင်းအမြစ် စီမံခန့်ခွဲရေး၊ နိုင်ငံခြားဆက်ဆံရေး စသည်တို့ ဆောင်ရွက်ရသည်။

### နိုင်ငံတကာရေးရာ ညွှန်ကြားရေးမှူးချုပ်

ဂျပန်အမျိုးသားကော်မရှင်နှင့် ကုလသမဂ္ဂ ပညာရေး၊သိပ္ပံနှင့် ယဉ်ကျေးမှုအဖွဲ့ (ယူနက်စကို) တို့အကြား ချိတ်ဆက်ဆောင်ရွက်ရေးတွင် အဓိက တာဝန်ရှိသူဖြစ်သည်။ အဖွဲ့အစည်းနှစ်ခု၏ ဘုံမျှော်မှန်းချက်မှာ ပညာရေး၊ သိပ္ပံနှင့် ယဉ်ကျေးမှုတို့မှတစ်ဆင့် ရေရှည်စဉ်ဆက်မပြတ် အပြန်အလှန် ဖွံ့ဖြိုးတိုးတက်မှုကို ဖန်တီးရန်ဖြစ်သည်။

### ထောက်ပံ့မှုများ စီမံဆောင်ရွက်ရေးနှင့် ဘေးအန္တရာယ် တားဆီးကာကွယ်ရေးဌာန

စာသင်ခန်းသုံး၊ ကျောင်းသုံး ပစ္စည်းများ ထောက်ပံ့ရေးနှင့် ငလျင်ကဲ့သို့သော သဘာဝဘေးအန္တရာယ်များကြောင့် ဖြစ်ပေါ်လာသည့် ပျက်စီးဆုံးရှုံးမှုများ လျှော့ချနိုင်ရေး အလေးထားဆောင်ရွက်သည်။ ထို့အပြင် ပညာရေးနှင့် သုတေသနလုပ်ငန်းများတွင် တက္ကသိုလ် မိတ်ဖက်အဖွဲ့အစည်းများ ပိုမိုရရှိရန် တိုးမြှင့်လုပ်ဆောင်ရေးကိုလည်း ဆောင်ရွက်ရသည်။

ပညာရေးဌာနများ
-------------

တိုကျိုဘူတာရှေ့ ဂျပန်ကျောင်းသားများ
ဝန်ကြီးဌာနသည် ပညာရေးကဏ္ဍအတွက် အောက်ပါဌာနများ ဖွဲ့စည်းထားရှိသည်။

### ပညာရေးမူဝါဒဗျူရို

ပညာရေးအခြေခံအက်ဥပဒေတွင် ပါဝင်သည့် တစ်သက်တာ သင်ကြားသင်ယူမှုလုပ်ငန်းစဉ်များ ဆောင်ရွက်ရန်ဖြစ်သည်။ ပြည့်စုံမျှတသော ပညာရေးမူဝါဒများ ချမှတ်နိုင်ရန် တာဝန်ယူရသည်။

### အခြေခံပညာရေးဗျူရို

မူလတန်းကြိုပညာရေးမှသည် အခြေခံပညာ အထက်တန်းနှင့် ညီမျှသော ပညာရေး ပြီးဆုံးသည်အထိ ကာလအတွင်း ကျောင်းသားများ အဆင့်ဆင့် တိုးတက်လာစေရေး ဆောင်ရွက်ရသည်။

### အဆင့်မြင့်ပညာရေးဗျူရို

ဘွဲ့ကြိုတန်းနှင့် ဘွဲ့လွန်တန်း ပညာရေးကို တိုးမြှင့်လုပ်ဆောင်ရန် အဓိကတာဝန်ယူရသည်။ ကျောင်းဝင်ခွင့်လုပ်ငန်းများ၊ ဆရာစွမ်းရည်မြှင့်လုပ်ငန်းများ၊ ပြည်တွင်း ပြည်ပ ကျောင်းသားများ ရွေးချယ် လက်ခံရေးလုပ်ငန်းများ ဆောင်ရွက်ရသည်။

အားကစားနှင့် ယဉ်ကျေးမှုဌာနများ
------------------------------

၇၄ ကြိမ်မြောက် အမျိုးသားအားကစားပွဲတော်၊ မီတာ ၄၀၀ အပြေး
ဝန်ကြီးဌာနသည် အားကစားနှင့် ယဉ်ကျေးမှုကဏ္ဍအတွက် အောက်ပါဌာနများ ဖွဲ့စည်းထားရှိသည်။

### ဂျပန်အားကစားအေဂျင်စီ

ကာယပညာနှင့် ကျန်းမာရေး၊ နိုင်ငံတကာ အားကစားပွဲများတွင် ဝင်ရောက်ယှဉ်ပြိုင်နိုင်မှုကို ဆက်လက်ထိန်းသိမ်းထားရေးတို့ကို ဆောင်ရွက်ရသည်။

### ယဉ်ကျေးမှုရေးရာအေဂျင်စီ

ယဉ်ကျေးမှု အနုပညာလက်ရာများကို အားပေးပံ့ပိုးလျက် နိုင်ငံတွင်း ယဉ်ကျေးမှုတစ်ရပ် ဖန်တီးရန် တာဝန်ယူရသည်။ မျှော်မှန်းချက်မှာ အမျိုးသား ယဉ်ကျေးမှုနှင့် အနုပညာများ ရရှိပေါ်ပေါက်ရေး ဖြစ်သည်။

သိပ္ပံနှင့် နည်းပညာဌာနများ
--------------------------

ဝန်ကြီးဌာနသည် သိပ္ပံနှင့် နည်းပညာကဏ္ဍအတွက် အောက်ပါဌာနများ ဖွဲ့စည်းထားရှိသည်။

### သိပ္ပံနှင့်နည်းပညာမူဝါဒဗျူရို

တိုကျို ဆေးသိပ္ပံ၊ အထွေထွေ သုတေသနအဆောက်အအုံ ၀၁၀၄
နိုင်ငံတစ်ဝန်း သိပ္ပံနှင့် နည်းပညာများ တိုးမြှင့်ဖော်ဆောင်ရေး ဆောင်ရွက်ရသည်။

### သုတေသနတိုးမြှင့်လုပ်ဆောင်ရေးဗျူရို

သိပ္ပံ၊ နည်းပညာ၊ ရူပဗေဒဆိုင်ရာ သုတေသနလုပ်ငန်းများ ဆောင်ရွက်ရသည်။

### သုတေသနနှင့် ဖွံ့ဖြိုးတိုးတက်မှုဗျူရို

စွမ်းအင်နှင့် သဘာဝပတ်ဝန်းကျင်ကဲ့သို့သော လူမှုရေးလုပ်ငန်းပိုင်းကို ဆောင်ရွက်သည်။ အာကာသနှင့် ပင်လယ်ရေနက်ပိုင်း စူးစမ်းရှာဖွေရေးလုပ်ငန်းများလည်း အဓိကထား လုပ်ဆောင်သည်။

ဆောင်ရွက်ချက်များနှင့် သုတေသနလုပ်ငန်းများ
-----------------------------------------

ဝန်ကြီးဌာနလက်အောက်ရှိ ဌာနအသီးသီးသည် သက်ဆိုင်ရာ သုတေသနအစီအစဉ်များ၊ သုတေသနဌာနများအတွက် သိပ္ပံပညာမြှင့်တင်ရေး ဂျပန်အဖွဲ့အစည်း (Japn Society for the Promotion of Science) နှင့် ပူးပေါင်း၍ ရန်ပုံငွေထောက်ပံ့ရေးလုပ်ငန်းများလည်း ဆောင်ရွက်လျက်ရှိသည်။

### လူနေမှုပတ်ဝန်းကျင်နှင့် ကလေးသူငယ် ကျန်းမာရေး

မိသားစုနှင့် ၎င်းတို့နေထိုင်ရာ ပတ်ဝန်းကျင်သည် ကလေးသူငယ်များ၏ ဖွံ့ဖြိုးရင့်ကျက်မှုအပေါ် များစွာသက်ရောက်မှုရှိကြောင်း ဝန်ကြီးဌာနက သုံးသပ်သည်။

### Delta-sigma မြေပုံများ ပြောင်လဲရေးဆွဲရေး

ဝန်ကြီးဌာနသည် ဤလုပ်ငန်းစဉ်အပေါ် အပြည့်အဝမဟုတ်သော်လည်း တိုက်ရိုက်တာဝန်ရှိသည်။ မြေပုံအညွှန်းများကို ဂဏန်းခြေပြစနစ်ရော ရုပ်ဝတ္ထုအစားထိုး စနစ်ကိုပါ အသုံးပြုသည့် *analog-digital* မြေပုံများ ရေးဆွဲသည့် အစီအစဉ်ဖြစ်သည်။

ပညာရေး အစီအစဉ်များ
------------------

MEXT သည် *JET* အစီအစဉ်ကို ဆောင်ရွက်နေသည့် ဝန်ကြီးဌာန သုံးခုအပါအဝင်ဖြစ်သကဲ့သို့၊ MEXT စကောလားရှစ်ကိုလည်း နှစ်စဉ်ချီးမြှင့်သည်။ ဂျပန်အက္ခရာများကို ရောမအက္ခရာသို့ ဖလှယ်ရေးကိုလည်း ဆောင်ရွက်သည်။

ပြည်ပရောက် ဂျပန်မိသားစုဝင်များအတွက် သတင်းအချက်အလက် မျှဝေရာ *Children Living Abroad and Returnees Internet* (CLARINET) ကိုလည်း ထောက်ပံ့ပေးသည်။

ဂျပန် ကျောင်းသားဝန်ဆောင်မှု အဖွဲ့အစည်း (JASSO) နှင့် ပူးပေါင်း၍ နိုင်ငံတကာ ကျောင်းသားများအတွက် "Japanese Fulbright program" ဟု ခေါ်ဝေါ်ကြသည့် JASSO ပညာသင်ဆု ချီးမြှင့်သည်။ ဂျပန်တက္ကသိုလ်များတွင် တက်ရောက်နေသည့် နိုင်ငံခြားကျောင်းသားများအနက် ထိပ်ဆုံး ၁% ကို တစ်လလျှင် ဂျပန်ယန်း ရှစ်သောင်းအထိ ထောက်ပံ့ခြင်းဖြစ်သည်။

ပြည်ပရှိ ဂျပန်နိုင်ငံတကာ ကျောင်းများဖြစ်သည့် *နိဟွန်းဂျင်း ဂတ်ကိုး* နှင့် *ဟိုရှူး ဂျူးဂယောကိုး* တို့အတွက် ကမ္ဘာတစ်ဝန်းရှိ ဆရာ၊ ဆရာမများ စေလွှတ်လျက်ရှိသည်။ ထို့ပြင် ကျောင်းသား ၁၀၀ကျော်စီရှိသည့် အပတ်စဉ်ကျောင်းများကိုလည်း အမတော်ကြေးများ ထောက်ပံ့ပေးသည်။

ဖော်ပြပါလည်းရှု
---------------

* မွန်းဘုခဂါ့ခုရှော ပညာသင်ဆု

ကိုးကား
-------

1. 1 2 3 4 5 6  MEXT : MEXT။  2020-01-31 တွင် ပြန်စစ်ပြီး။
2. ↑  Johnston၊ David။ Japan Ministry of Education, Culture, Sports, Science and Technology: Undergraduate Scholarship (in en-gb)။  2020-02-07 တွင် ပြန်စစ်ပြီး။
3. ↑  Swinbanks, David (September 1996). "Postdoctoral positions galore in Japan" (in en). *Nature* **383** (6596): 200. doi:10.1038/383200a0. ISSN 1476-4687.
4. 1 2  Bando, Kumiko (2011). "Efforts of MEXT (the Ministry of Education, Culture, Sports, Science and Technology)" (in ja). *Trends in the Sciences* **16** (8): 24–27. doi:10.5363/tits.16.8\_24. ISSN 1884-7080.
5. ↑  宏之, 萬谷 (2011). "文部科学省における取組状況". *学術の動向* **16** (12): 12\_50–12\_51. doi:10.5363/tits.16.12\_50.
6. ↑  Swinbanks, David (1996-09-01). "Japan to double university project grants" (in en). *Nature* **383** (6597): 206. doi:10.1038/383206a0. ISSN 1476-4687.
7. ↑  Reischauer, Edwin O. *et al.* (2005), *The Japanese Today*, p.187.
8. ↑  Imoda, N. (2017-07-01). "Delta-sigma conversion for graph signals \*\*This work was partly supported by Grant-in-Aid for Challenging Exploratory Research #16K14283 from the Ministry of Education, Culture, Sports, Science, and Technology of Japan." (in en). *IFAC-PapersOnLine* **50** (1): 9303–9307. doi:10.1016/j.ifacol.2017.08.1177. ISSN 2405-8963.
9. ↑  Archived copy (in ja)။ *文部科学省*။ Ministry of Education, Culture, Sports, Science and Technology။ 29 May 2013 တွင် မူရင်းအား မော်ကွန်းတင်ပြီး။  8 April 2021 တွင် ပြန်စစ်ပြီး။
10. ↑  "CLARINETへようこそ." MEXT. Retrieved on April 17, 2015.
11. ↑  JASSO Scholarship။ 10 April 2020 တွင် မူရင်းအား မော်ကွန်းတင်ပြီး။  10 August 2020 တွင် ပြန်စစ်ပြီး။
12. ↑  Scholarships - Mannheim University။  10 August 2020 တွင် ပြန်စစ်ပြီး။
13. ↑  JASSO Scholarship။ 10 April 2020 တွင် မူရင်းအား မော်ကွန်းတင်ပြီး။  10 August 2020 တွင် ပြန်စစ်ပြီး။
14. ↑   "Controlled internationalization: The case of kikokushijo from Belgium"  (1995). *International Journal of Educational Research* **23**. doi:10.1016/0883-0355(95)93534-3. "The majority of teachers are sent from Japan by the Ministry of Education."
15. ↑  "Section 4. Well-Being of Japanese Nationals Overseas" (). *Diplomatic Bluebook 1987 Japan's Diplomatic Activities*. Ministry of Foreign Affairs. Retrieved on March 8, 2015.
16. ↑  Doerr, Musha Neriko (Brookdale Community College) and Kiri Lee (Lehigh University). "Contesting heritage: language, legitimacy, and schooling at a weekend Japanese-language school in the United States" (). *Language and Education*. Vol. 23, No. 5, September 2009, 425–441. CITED: p. 426.

ပြင်ပလင့်ခ်များ
---------------

|  |  |
| --- | --- |
|  | ဝီကီမီဒီယာ ကွန်မွန်းစ်တွင် ***Ministry of Education, Culture, Sports, Science and Technology*** နှင့် ပတ်သက်သော မီဒီယာ ရှိသည်။ |

* Japan Links Sites Monbukagakusho
* Monka-shō Official English Webpage
* The Government of Japan - Monbukagakusho
* List of Ministers (The Cabinet) | Prime Minister of Japan and His Cabinet"
* Press release on Legislation of "the National University Corporation Law"